
        
            
                
            
        

    
	Хашим Мина

	ЭЦСИЙН ӨГҮҮЛЭЛ

	“УЛСЫН ХЭВЛЭЛИЙН ГАЗАР” Улаанбаатар хотноо 1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд)” номоос

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ЭЦСИЙН ӨГҮҮЛЭЛ

	Орчуулсан  Б. Хүрэлбат

	 

	Арабын ард түмний тэмцлийн өгүүллэгийг цусаараа бичсэн Юсуд Сулейман Фахед болон түүний нөхдөд зориулав. Тэднийг хэрцгийгээр хөнөөсөн харгис бүлгийнхний бузар үйл хэзээ ч цагаадахгүй.

	 

	Гяндангийн чийгтэй, харанхуй ганцаар хорих өрөөнд сэтгэл зовоосон нам гүм байдлын дунд амьдрал, үхэл хоёр халз тулгараад хэн хэн нь бууж өгөхгүй тэмцдэг байсан, үргэлж тэгэх болно. Энэ удаад үхэл дийлэх боловч амьдрал сүр хүчээ үзүүлдэг юм...

	Юсуф-абд-аль-Манам дух руугаа унжсан туг үсийг хажуу тийш болгоод зоримгоор урагш алхав. Нүдэнд нь үзэн ядах, бардам сүрлэг байдал зэрэгцэн тодорч гялалзах ажээ.

	— Маргааш өглөө ... Тийм ээ, маргааш,..  гэж эргэцүүлэн бодож байгаа юм шиг амандаа шивнээд өрөөн дотуур холхин, — Маргааш өглөө алтан нар анхны туяагаа дэлхийд илгээж, өвс ногоо, урц байшин дүүжлүүрт унжих тарчилсан бие цогцсыг минь илбэнэ гээд шүдээ тачигнуулан хавирахад бүх бие нь зарсхийв.

	Түүнд дүүжлүүрийн бүдүүн олс савлан, яргачин болон хуягууд ирчихсэн юм шиг санагдаж, үхлийг тойрч чадахгүй гэдгээ ойлгож байлаа.

	— Маргааш өглөө миний амьдралын сүүлчийн хуудас дуусаж, өнө мөнхийн хуудаснууд эхэлнэ. Аз жаргалант амьдралын төлөө тэмцэгчдээ ард түмэн хэзээ ч мартахгүй. Хэзээ ч үгүй, хэзээ ч үгүй... хэмээн хэдэн удаа давтав.

	— Ээж минь намайг мартахгүй. Би ээждээ хайртай. Хөөрхий хөгшин эх минь, одоо яана даа. Эхийн энхрий зөөлөн хайр халамжийг юутай ч зүйрлэж болохгүй. Бас намайг мартахгүй нэг бүсгүй бий. Тэр бол миний эгч ч биш, дүү ч биш садан төрөл маань ч биш боловч сэтгэл зүрхээрээ ойр дотно болсон Салима минь юм гэж өгүүллээ.

	Тэрээр Салиматай харц тулгарсан анхны мөч, нөхөрлөл, мөр зэрэгцсэн тэмцэл, дараа нь амраг хайрын холбоо бүхнээ эргэцүүлэн бодно. Хамтын тэмцэл хүмүүсийг юу юунаас илүү дотно болгодог юм. Энэ тухай Юсуф бахархан боджээ. Юсуф эртний туульсын баатрууд шиг хүчтэй, зоригтой байх шиг санагдана. Үнэндээ ч Юсуф үхлээс, яргачдаас хүчтэй. Тиймээс ч түүнд үхнэ гэдэг өчүүхэн, үл ялих зүйл мэт санагдаж,

	— Миний ард түмэн, миний эх орон мөнх байг! гэж шивнэлээ. Энэ үед эх нь хүүгийнхээ зургийг энхрийлэн үнсэж,

	— Хүү минь! Чи ингээд үхчихнэ гэж үү? Би ч дийлэхгүй дээ. Ээ халаг, хонгор үр минь... гэж үглэнэ.

	Ядуу хоосон урцнуудад шоронгийнх шиг сэтгэл зовоосон нам гүм байдал ноёрхоно. Ядуучууд гаслантай зовлон, гунигаасаа түр ангижирч нойрсоно. Гэвч тэдний нойр түгшүүртэй байв. Ард түмний уур хилэн хэзээ хэзээгүй дэлбэрэхэд бэлэн байжээ. Галт уулан дээр амьдардаг хүмүүс аюул, үхлээс ч айдаггүй гэлцдэг шүү дээ ...

	Эмэгтэйчүүдийн шоронгийн нэг өрөөнд мөн л харанхуй. Зүрх нь шаналж зовсон Салима нойрноосоо сэрмэгц Юсуфийн тухай бодох бөгөөд цонх руу ойртон төмөр сараалжнаас хүчлэн барьж, шөнийн харанхуйд мэгшин уйлахад хорсол заналын нулимс хацрыг нь даган урсана. Хайрт хүнээ аврахын тулд түүний шүүгч, дайсан, яргачдыг ч алахаас айхгүй, юу ч хийхээс буцахгүй санагдан тамир тэнхээ орох шиг болов. Номой хүлцэнгүй эмэгтэй арслан адил авирлана. Дүүжлээстэй Юсуфийн хөхөрсөн царай, хазсан хэл нь харагдах шиг болоход Салима түнэр харанхуйгаас ч тэмцлийн эрч хүч хайх мэт дахин дахин ширтэж байснаа тохь муутай хэвтэр лүүгээ очив. Тэгтэл Юсуф инээмсэглэн зоримог баргил хоолойгоороо,

	— Зовох хэрэггүй, Салима минь. Үр хүүхдийнхээ сайн сайхан, гэрэлт ирээдүйн төлөө тэмцэлд бүхнийг тэсвэрлэх хэрэгтэй гэх шиг болоход Салима амьсгаадан байж өндийгөөд:

	— Тийм дээ, чиний зөв. Чи минь хол байвч ойр юм шиг, үхэвч амьд хэвээр байна. Үхэл чиний биеийг дийлэхээс биш үнэн хэргийг дийлэхгүй гээд гараа сунган, — Юсуф!. Юсуф... гэснээ гэнэт гуйвж, духаа илээд, — Юсуф хол байна шүү дээ. Энэ чинь хий үзэгдэл байна... Би яаж байна? Солиорч байх шив дээ... гэж шивнэв. 

	Салима сийрс дээр унаж, Юсуфийн дуу тасралтгүй сонсогдоно.

	— Миний үзэл бул чулуу шиг бат бэх тул би зоригтой үхнэ гэж Юсуф хэлэв.

	 

	 

	Үүр гэгээрэн өглөө болохыг дохиолсон тахианы дуунаар Юсуфийн өрөөнд шоронгийн захирагч, шейх хоёр хэдэн цэргийн хамт орж ирэв.

	Энэ аймшигт мөчийг Юсуф-Абд-Аль-Манам шийдэмгий угтлаа. Тэрээр босож Шейхийн яриаг тэвчээртэй сонссоны эцэст түүнд цэргүүд гав гинж зүүж, эрээн могой шиг олс унжсан дүүжлүүр лүү дагаж явав. 

	Цаазын газар олон хүн цугларчээ. Юсуф тайван алхалсаар тавцан дээр гараад гараа өргөж өөрийг нь эцсийн замд үдэхээр цугларсан бүхэнтэй мэндчилэх гэсэн боловч гар нь хүлээстэй тул толгойгоо бардмаар дохиод гогцоо доор зогслоо... Нэг минутын дараа түүний бие агаарт санжганав.

	 

	 

	Шоронгийн офицер цонхоороо дүүжлүүрт ганхах Юсуфийн цогцсыг харав. Тэрээр хамрынхаа үзүүрт нүдний шилээ тохож, Юсуф үхэхийнхээ өмнө эхдээ бичсэн захидлыг нь үргэлжлүүлэн уншлаа.

	 

	«... Үүнийг бичихийн өмнө би сүүлчийнхээ захидлыг ээж, Салима, ард түмэн, хамтран зүтгэгчдийнхээ хэнд нь бичдэг билээ гэж удтал бодсон юм. Зон олондоо хэлэх эцсийнхээ үгийг би дүүжлүүрийн тавцан дээрээс хэлнэ. Ээж минь! Хүүгээс чинь хагацуулж, таныг өнчрүүлсэн дайсныг үзэн ядах сэтгэлийг чинь бадраах гэж энэ захидлыг тандаа бичлээ.

	Үхэхийнхээ өмнө би танаас битгий уйлаарай гэж гуйя! Уйлахгүй байх хэчнээн хэцүү ч гэсэн тэсэж үзээрэй. Эс тэгвэл эхчүүдийн маань хорсол зэвүүцэл ус болон хувирна шүү дээ.

	Би, манай хороололд байдаг олны адил ядуу зүдүү төрж өссөн... Багадаа эцгээ алдаж, нялх дүү нар, гэр орныхоо төлөө санаа тавьж, өсөж өндийх цагтаа амьдралын тухай, өөрсдийн зовлон зүдүүрт ядуулаг байдлын шалтгааныг эргэцүүлэн бодоод харанхуй бүдүүлэг байдлыг устган ард түмэн, эх орноо аврахын төлөө, таныг, тантай адил эхчүүдийг, өөр шигээ хүүхдүүдийг, эцэг шигээ эцгүүдийг аврахын төлөө тэмцэлд амьдралаа зориулна гэж тангарагласан юм. Гэтэл үүнийг манай алуурчдын тогтоосон хууль, дүрмийг зөрчсөн гэмт хэрэг гэж үзлээ. Гэвч би өргөсөн тангаргаасаа няцахгүй үхнэ. Та намайг дахин харахгүй боловч миний дүү нар, хамтран зүтгэгчид минь үлдэж байна. Тэд өсөж, бидэн шиг хатуужна. Зарим нь амь үрэгдэж ч магадгүй. Ээж ээ! Тэднийг намайг хайрладаг шигээ хайрлан халамжилж, адислан тэтгэж байгаарай. Тэд надаас өөрцгүй таны хүү шүү! Учир нь тэд хүн төрөлхтний үр, харин та тэдний эхчүүдийн нэг билээ. Намайг төлөөлж Салимаг үнсээрэй. Тэнд үхлийн босгон дээр ирчхээд байгаа хүний үнэнч сэтгэл хайр шингэсэн байг. Намайг төлөөлж манай хорооллын бүх багачуудыг үнсээд ажил нэгт анд нөхдөд минь намайг үхлээс огтхон ч айгаагүй гэж дамжуулаарай. «Хүү минь чи юу хийдэг юм бэ?» гэсэн таны асуултад хүү нь ард түмнийхээ тэмцлийн өгүүллэгийг бичдэг юм гэж хариулахад.

	— Хэр зэрэг сонин бэ? гэж лавласан. Тэгэхэд би,

	— Хачин сонирхолтой. Гэвч энэ юу ч биш. Би бүр гайхамшигтай өгүүллэг бичнэ гэж хариулж билээ. 

	Тийм ээ,  хамгийн гайхамшигтай өгүүллэгийг цусаараа бичдэг юм.

	Маргааш өглөө... би амьдралынхаа туршид бичсэн бүх зүйлийн сор нь болох эцсийнхээ өгүүллэгийг цусаараа бичиж үлдээнэ» 

	 

	гэжээ.

	Офицер шилээ авч, Юсуфийн цогцсыг дахин хараад, “Үнэхээр уран бүтээлийнх нь оргил юм даа” гэж бодоход хүйтэн хөлс нь цутгав.

	Гэвч энэ өгүүллэг нь төгсөх болоогүй. Юсуфийг эцсийн замд нь үдэхээр ирсэн хүмүүс төгсгөлийг нь бичнэ. Тэд жинхэнэ хүн хэрхэн амь үрэгддэгийг үзэж, түүнээс тэмцэл, ялалтын урлагийг суралцахаар иржээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	- хэвлэгдсэн номыг цахим хэлбэрт оруулах,

	- цахимд оруулсан номыг ариутган шүүх,

	- цахим технологийн тоног төхөөрөмж авах,

	- цахим номын санг өргөжүүлэх,

	- цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


1987 онд эрхлэн хэвлүүлсэн “БАН НУТГИЙН МАРТА (арабын өгүүллэгүүд) номын ОРШИЛ

	Дэлхийд 80 гаруй сая араб байдаг бөгөөд тэдгээр нь Өмнөд Ази, Хойд болон Зүүн Хойд Африк, Арабын хойгт голлон амьдардаг ажээ.

	Арабчуудын ихэнх нь Египет, Алжир, Ирак, Ливан, Ливи, Кувейт, Марокко, Саудын арав, Сири, Судан, Сомали, Тунис зэрэг оронд оршин суудаг юм.

	Арабын орнууд нь утга зохиолын түүний дотор аман зохиолын баялаг өв уламжлалтай бөгөөд үлгэр домог, зүйр цэцэн үг, яруу найраг дээр үеэс эхлэн их хөгжин өргөн дэлгэрчээ.

	Харин орчин үеийн утга зохиолд чухал байр эзэлдэг өгүүллэг нэлээд хожуу XIX зууны хоёрдугаар хагаст бий болжээ.

	Арабын өгүүллэгийг араб дахины сонгодог зохиол Европын орнуудын болон оросын зохиолчдын өгүүллэгийн нөлөөгөөр үүсэж хөгжсөн гэж үздэг юм.

	Арабын өгүүллэгийг үүсгэн хөгжүүлэхэд Египетийн зохиолч ах дүү Теймур, Ливаны зохиолч Амин Рейхани, Жубран Халиль Жубран, Михаил Нуайме нарын зэрэг олон мастер их хувь нэмэр оруулжээ.

	Арабын өгүүллэгүүд нь харийн булаан эзлэгчид, нутгийн харгис этгээдүүдийн эсрэг арабын ард түмний хийж байгаа шударга тэмцэл, хүн амын өргөн давхаргыг хамардаг тариачид, ажилчид, зарц нарын амьдралыг тод томруун харуулдаг юм.

	Арабын өгүүллэгүүдийн нэг онцлог нь нийгмийн тэгш бус явдал, олон жилийн уламжлалт хоцрогдсон ёс суртахуун, зан заншил, ялангуяа бүсгүйчүүдийн эрх мэдэлгүй байдал, тэдгээрийн бэрх амьдрал шударга тэмцлийг өргөн дэлгэр үзүүлдэгт оршино.

	Арабын өгүүллэгүүдийг тэмцэл, уянгыг чадамгай хослуулдаг онцлогтой гэж үздэг ажээ.

	Арабын утга зохиолын үндэслэгчийн нэг Жубран Халиль Жубраны зохиол «Бан нутгийн Марта» хэмээх өгүүллэгээр нэрлэсэн энэхүү номд Арабын арван дөрвөн орны сонгодог болон орчин үеийн нэрт 42 зохиолчийн 40 гаруй өгүүллэгийг оруулав.

